*Simon Péter így felelt: „Uram, kihez mennénk? Örök élet beszéde van nálad.* (Jn 6,68)

Ez a válasz ismét sok mindenről beszél. Péter már nem volt a legfiatalabb a tanítványi csoportban. Talán már korábban is próbálkozott az élet nagy kérdéseire választ keresni. A válaszból kitűnik: eddig nem járt sikerrel. Kihez mehetnénk? Akik ugyanúgy keresik a válaszokat, mint mi? Vagy akik kikiáltották, hogy náluk van a válasz, de már eltűntek?

Ez a mondat kifejezi azt is, hogy: Jézus, nálad van értelme maradni. Másnál még nem láttuk azt, mint Nálad. Nem csak szereted, de gyakorlod is az igazságosságot. Nem lehet sarokba szorítani az okoskodó kérdésekkel, de a válasz elhallgattatja a kérdezőt. Melletted nincs gyógyíthatatlan betegség vagy bármi más kötelék, ami ne távozna szavadra.

Mindezeken felül: az örök élet beszéde van Nálad. Az a teremtő Szó, mely Isten tekintélyét hordozza. És mi ismerünk Téged! Maradunk. Mert a legjobb helyen vagyunk. Jézus mellett még van hely, választható! *Vadon Gyula*